b'\n_START_ARTICLE_\nProtupapa\n_START_PARAGRAPH_\nProtupapa je osoba koja tvrdi da je papa kao suparnik ve\xc4\x87 postoje\xc4\x87em papi i koji u tome ima relevantnog uspjeha (od 14. stolje\xc4\x87a \xc4\x8desto uz podr\xc5\xa1ku odre\xc4\x91enog broja kardinala). Od po\xc4\x8detka Crkve bilo ih je mnogo (obi\xc4\x8dno se navodi popis od njih 37), a na prelasku iz 14. u 15. stolje\xc4\x87e do\xc5\xa1lo je do zapadne \xc5\xa1izme odnosno do velikog raskola u Crkvi koji je zavr\xc5\xa1io 1418. izborom pape Martina V._NEWLINE_Prvi poznati protupapa bio je Hipolit Rimski kojeg su nasuprot papi Kalistu I. izabrali rimski nezadovoljnici u 3. stolje\xc4\x87u. \xc5\xbdivot je zavr\xc5\xa1io pomiren s Katoli\xc4\x8dkom crkvom, u izgnanstvu, u rudnicima Sardinije, za vrijeme rimskih progona kr\xc5\xa1\xc4\x87ana. Zajedno s njime \xc5\xbeivot je okon\xc4\x8dao i Kalistov nasljednik papa Poncijan._NEWLINE_Krajem 14. i po\xc4\x8detkom 15. stolje\xc4\x87a pojavio se \xc4\x8ditav niz suprotstavljenih papa, od kojih su onda slijedile razli\xc4\x8dite nasljedne linije. Jednu je od njih Katoli\xc4\x8dka crkva priznavala slu\xc5\xbebenom, dok su ostale mogle izabirati samo protupape. Znalo se dogoditi da istovremeno budu dvojica ili trojica papa, od kojih je svaki tvrdio da je pravi papa, te izop\xc4\x87avao ostale._NEWLINE_U tom su se razdoblju razvile dvije linije papa i protupapa: rimska i avinjonska, prema gradovima u kojima su oni stolovali. Njihov utjecaj uglavnom je ovisio o mo\xc4\x87i svjetovnih vladara koji su ih podr\xc5\xbeavali. Kasnije je pridodana i pizanska linija protupapa._NEWLINE_Takvo okru\xc5\xbeenje dovelo je do gubitka autoriteta institucije pape i protupapinskog raspolo\xc5\xbeenja, \xc5\xa1to je u kona\xc4\x8dnici bio i jedan od razloga za pojavu Protestantizma, odnosno reformacije u 16. stolje\xc4\x87u._NEWLINE_Danas postoji niz osoba koje se smatraju papama negiraju\xc4\x87i taj naslov op\xc4\x87eprihva\xc4\x87enome papi. Uglavnom se radi o raskolnicima od Katoli\xc4\x8dke Crkve. Me\xc4\x91utim, oni se ne smatraju protupapama jer imaju bezna\xc4\x8dajan broj prista\xc5\xa1a, od nekoliko do nekoliko stotina. Sukladno tome, nakon 1499. vi\xc5\xa1e nije bilo protupapa.'